Sean Spicerin ulostulot ovat oudoksuttaneet aiemminkin, mutta nyt hän teki suoranaisia mokia.

Syyriassa tehtiin huhtikuun ensi viikolla kaasuisku, jossa kuoli 86 siviiliä.

Valkoisen talon mukaan Syyrian hallinto ja Venäjä yrittävät hämätä muita siitä, kuka oli iskun takana.

Puolustusministeri James Mattisin mukaan Syyrian hallinto teki iskun.

Syyrian presidentti Bashar al-Assad kiistää määränneensä kaasuiskun.

AOP

Tiedotusvälineiden edustajien ja Valkoisen talon tiedottajan Sean Spicerin tapaaminen tiistaina ei uutiskanava CNN:n mukaan mennyt aivan oppikirjojen mukaan.

Eräs toimittaja kysyi, voiko Venäjä olla sekaantunut Syyriassa viime viikolla koettuun iskuun, jossa käytettiin kemiallisia aseita?

Todella huono vertauskuva

Viestinnän ammattilainen maalasi vastaukseensa vertauskuvan Hitleristä.

- Kyseessä on joku yhtä halveksittava kuin Hitler - joka ei muuten koskaan vajonnut niin alas, että olisi käyttänyt kemiallisia aseita, niin jos olisit Venäjä - niin olisitko valmis yhteistyöhön sellaisen tahon kanssa?

Hitler ja natsihallinto todistettavasti olivat kuitenkin käyttäneet kemiallisia aseita 2. maailmansodan aikana.

Spiceriä muistutettiin tuhoamisleireistä kaasukammioineen.

Yritti paikata

Tiedottajaa pyydettiin tilaisuudessa vielä selventämään omituisia Hitler-vertauksiaan.

Läsnäolijoiden mukaan selitys aiheutti lähinnä syvempää hämmennystä.

CNN-kanavan mukaan Spicer olisi heittänyt, että " Hitler ei kaasuttanut omaa kansaansa " .

Näkemystään hän perusteli siten, että natsihallinto ei pudotellut kuolettavia myrkkyjä tai taistelukaasuja ihmisten asuinpaikkoihin, kuten Syyrian presidentti Bashar al-Assad teki.

Kaasuisku, jonka Syyrian hallinto teki huhtikuun alussa kapinallisten hallussa olevaan Khan Sheikhunin kaupunkiin maan luoteisosissa, surmasi ainakin 86 ihmistä.

Osa uhreista on lapsia.

Kansainvälinen yhteistö on tuominnut teon laajalti.

YK:n turvallisuusneuvosto äänestää keskiviikkona päätöslauselmasta, jossa vaaditaan Syyrian hallinnolta tehokkaampaa yhteistyötä iskun tutkinnassa.

Keskiviikon vastaisena yönä Suomen aikaa Spicer pahoitteli Hitler-viittaustaan, jonka arvioi olleen sopimaton.

CNN:n uutinen.